Wag aangeval by Addo-olifantpark | Maroela Media
Ingang tot die Addo-olifantpark. (Foto: Tracks4Afrika)
'n Sekerheidswag is Dinsdagaand by een van die hekke van die Addo-olifantpark in die Oos-Kaap aangeval.
"Die voorval het net na 20:00 by die Potgietershek plaasgevind toe verdagtes die wag genader en beveel het om sy dienspistool of wapen te oorhandig," sê Fay Ludick, woordvoerder van SANParke.
Sy verduidelik dat die park gebruik maak van 'n eksterne sekerheidsmaatskappy wat die hekke 24 uur 'n dag beman.
"Toe die boewe agterkom hy het nie 'n wapen nie, het hulle hom in albei hande met 'n mes gesteek en op die vlug geslaan," sê Ludick. "Hy is onmiddellik vir behandeling na die hospitaal geneem en is vandag [Woensdag] al ontslaan," sê Ludick.
Polisiewoordvoerder Tembinkosi Kinana het gesê 'n soektog is van stapel gestuur om die verdagtes vas te trek. Twee verdagtes het na bewering in 'n rooi Toyota Tazz sonder 'n nommerplaat by die hek opgedaag.
'n Saak van poging tot roof word deur die polisie ondersoek.
Polisie vra dat enigiemand met inligting oor die voorval of wat kan lei tot die vastrek van die verdagtes, vir ao. Gert Loyd kontak op 082 441 7906 of dit by hul naaste polisiestasie aanmeld.
Addo Olifant Nasionale Park In die nuus rowers SANParke
Die wag is in albei hande met ń mes gesteek, maar slegs ń saak van poging tot roof is geopen. Wat van een of ander vorm van ń aanrandingsaak open?
Ek lees hieruit dat die kriminele nie meer vrees vir die wetstoepassers het nie en maak net wat hulle wil en dit verbaas my nie hoekom dit so is nie,ek lees gister die minister van polisie gesê het dat mense tydens "loadsheding "ligte buite hulle huis moet aansit om misdaad te bekamp.Dit is n probleem en wetsgehoorsame mense soos ons en die hekwag ly daaronder.